Seletuskiri Linnavara- ja Majandusameti põhimääruse uue redaktsiooni eelnõule
Kehtiv Ameti põhimäärus on kinnitatud 25. septembril 2003.a. On mõistetav, et kuna selle vastuvõtmisest on möödunud juba üle viie aasta, tingib see põhimäärusesse vajalike korrektiivide sisseviimise ja uuendamise. Samuti on Ametile pandud täiendavaid ülesandeid mitmete volikogu poolt kehtestatud eeskirjadega. Otstarbekas on antud juhul kinnitada uus põhimääruse redaktsioon.
Lähtuvalt kohaliku omavalitsuse korralduse seaduse (KOKS) § 22 lg 1 punktist 34 kuulub volikogu ainupädevusse linna ametiasutuse põhimääruse kinnitamine. Narva linna põhimääruse punktist 10.2.1. tulenevalt kinnitab ametiasutuse põhimääruse ja selle muudatused volikogu. Linnavara- ja Majandusamet on ametiasutus, mis on kantud riigi ja kohaliku omavalitsuse asutuste riiklikku registrisse.

Ameti põhimäärus koosneb kuuest peatükist ja 30-st paragrahvist. Pearõhk on määruses pandud ameti struktuuriüksuste tegevusalade ja ülesannete täpsemale lahtikirjutamisele, tagamaks igale isikule selge ülevaate, kes millega tegeleb ja kuhu vajadusel pöörduda. Eelmises põhimääruses olid välja toodud vaid kogu Ameti põhiülesanded, jättes struktuuriüksused teatud mõttes sisuta. Rõhutatud on ka vajadust teostada struktuuriüksuste vahelist koostööd, näiteks kasutus- või võõranadmislepingutest tulenevate investeerimiskohustuste täitmise üle kontrolli teostamisel (§ 17 p 18; § 24 p 6; § 25 p 10) Täpsem lahtikirjutamine võimaldab ka Ameti siseselt tööd paremini korraldada ja võimalike sisevaidluste minimaliseerimist. Lahendamata on avalikeks üritusteks ja ilutulestike korraldamiseks loa andmise küsimus. Reeglina on need sisult kultuuriüritustega seotud, millest tulenevalt peaks sellega ka tegelema kultuuriosakond, mis avalike ürituste korral kooskõlastab loa andmise liikluskorralduse teenistusega (kui on vajalik liikluse ümberkorraldus).
Loodud on uus struktuuriüksus – üldosakond (§ 15), kuhu kuuluvad kogu Ameti tegevusega vahetult seotud teenistujad: juristid, tõlk, projektide kirjutajad, registrite pidajad, autojuhid, koristajad. Varasemas põhimääruses olid eelnevalt nimetatud teenistujad küll olemas, kuid teatud mõttes nagu struktuurivälised – ei kuulunud nad ühegi osakonna või teenistuse koosseisu. Üldosakonna koosseisus on korrakaitseteenistus (§ 16), mida ei tule mõista KOKS §§ 53.1- 53.5 tähenduses, ehk siis korrakaitseüksusena või munitsipaalpolitseina. Korrakaitseteenistuse ametnikud asusid varem eri osakondades ja nende tegevusel puudus sellest tulenevalt ühtne juhtimine ja eesmärgi püstitus. Teenistuse eesmärgiks on linna poolt kehetestatud mitmesuguste eeskirjade täitmise kontrollimine ja vajadusel väärteomenetluste läbiviimine.
Muudetud on ühe osakonna nimetust: ehitus- ja arendusosakonna uueks nimeks on ehitus-osakond (§ 25), mis vastab selle reaalsele igapäevasele sisule. Kommunaalmajandusosakonna koosseisus olnud linna puhastus- ja haljastusteenistuse uueks nimeks on heakorra- ja haljastusteenistus (§ 18), mis on keeleliselt parem ja sisult korrektsem nimi.
Täpsemalt on lahti kirjutatud ka Ameti osakondade ja teenistuste juhtimise põhimõtted (§ 28).

Põhimäärus vastab kehtivatele õigusele ja normtehnilistele nõuetele.

Põhimääruse uus redaktsioon jõustub uue eelarveaasta algusest, ehk 1. jaanuaril 2009.a.

